b'\n_START_ARTICLE_\nPolemarkki\n_START_SECTION_\nHistoria\n_START_PARAGRAPH_\nPolemarkin virka perustettiin niin kutsuttujen pimeiden vuosisatojen aikana, jolloin Ateenan kuninkaan virka jaettiin kolmelle arkontille. Ateenalaisen perinteen mukaan t\xc3\xa4m\xc3\xa4 tapahtui kaupungin viimeisen kuninkaan Kodroksen kuoltua vuonna 1068 eaa. Varmuudella virka oli olemassa viimeist\xc3\xa4\xc3\xa4n arkaaisen kauden alkupuolella 700-luvun eaa. lopulla. Polemarkit, samoin kuin muut arkontit, valittiin alun perin eupatridien eli ylimyst\xc3\xb6sukujen keskuudessa \xc3\xa4\xc3\xa4nest\xc3\xa4m\xc3\xa4ll\xc3\xa4._NEWLINE_Vuonna 752 eaa. polemarkkien samoin kuin muiden arkonttien virkakauden pituus rajattiin kymmeneen vuoteen ja vuonna 683/682 eaa. yhteen vuoteen. Solonin lakien my\xc3\xb6t\xc3\xa4 noin vuonna 594 eaa. heid\xc3\xa4t alettiin valita arpomalla fylejen valitsemista ehdokkaista, jotka kuuluivat kahteen ylimp\xc3\xa4\xc3\xa4n pentakosiomedimnoi-luokkaan. Kleistheneen uudistuksista l\xc3\xa4htien, toisin sanoen demokratian kaudella, polemarkit ja muut arkontit valittiin ekklesiassa eli kansankokouksessa arpomalla. Noin vuodesta 479 eaa. l\xc3\xa4htien virka oli avoin toiseksi ylimm\xc3\xa4lle hippeis-luokalle ja vuodesta 457 eaa. l\xc3\xa4htien kolmanneksi ylimm\xc3\xa4lle zeugitai-luokalle.\n_START_SECTION_\nTeht\xc3\xa4v\xc3\xa4t\n_START_PARAGRAPH_\nPolemarkki peri Ateenan kuninkaalla aiemmin olleet sotaan liittyneet teht\xc3\xa4v\xc3\xa4t ja oikeudet. Polemarkki toimi alun perin Ateenan armeijan komentajana sodissa. My\xc3\xb6hemmin noin vuonna 501 eaa. polemarkin viran oheen perustettiin kymmenen strategoksen eli kenraalin virkaa, jonka j\xc3\xa4lkeen strategokset toimivat varsinaisina sotap\xc3\xa4\xc3\xa4llikk\xc3\xb6in\xc3\xa4. Ainakin viel\xc3\xa4 Marathonin taistelussa vuonna 490 eaa. polemarkilla oli oikeus \xc3\xa4\xc3\xa4nest\xc3\xa4\xc3\xa4 yhdess\xc3\xa4 strategosten kanssa sek\xc3\xa4 kunnia-asema johtaa armeijan oikeaa siipe\xc3\xa4._NEWLINE_My\xc3\xb6hempin\xc3\xa4 aikoina polemarkin teht\xc3\xa4viin kuuluivat ennen kaikkea metoikkien eli Ateenassa asuvien vierasmaalaisten valvominen ja suojelu sek\xc3\xa4 n\xc3\xa4ihin liittyneet oikeustapaukset. Siksi Aristoteles sanoo, ett\xc3\xa4 polemarkki oli suhteessa vierasmaalaisiin samassa asemassa kuin eponyymi arkontti suhteessa kansalaisiin. T\xc3\xa4m\xc3\xa4 saattaa liitty\xc3\xa4 siihen vanhaan periaatteeseen, ett\xc3\xa4 vierasmaalaiset olivat aina (ainakin periaatteessa) vihollisia. Kaikki syytteet vierasmaalaisia vastaan tuotiin ensin polemarkille ennen oikeuteen viemist\xc3\xa4. Tunnetaan esimerkiksi tapaus, jossa metoikkia syytettiin Ateenassa el\xc3\xa4misest\xc3\xa4 ilman suojelijaa, sek\xc3\xa4 toinen, jossa entist\xc3\xa4 orjaa syytettiin velvollisuuksien laiminly\xc3\xb6misest\xc3\xa4 entist\xc3\xa4 is\xc3\xa4nt\xc3\xa4\xc3\xa4ns\xc3\xa4 kohtaan._NEWLINE_Polemarkin teht\xc3\xa4viin kuului my\xc3\xb6s Artemiille uhraaminen sen valan muistoksi, jonka Kallimakhos teki ennen Marathonin taistelua. H\xc3\xa4nelle kuuluivat my\xc3\xb6s muut uhrit sodan jumalille sek\xc3\xa4 Harmodioksen hengelle. My\xc3\xb6s  sodissa kaatuneiden julkisten hautajaisten ja n\xc3\xa4iden vuosijuhlien johtaminen kuuluivat teht\xc3\xa4viin._NEWLINE_Polemarkkilla oli k\xc3\xa4yt\xc3\xb6ss\xc3\xa4\xc3\xa4n kaksi avustajaa (\xcf\x80\xce\xac\xcf\x81\xce\xb5\xce\xb4\xcf\x81\xce\xbf\xce\xb9, paredroi) teht\xc3\xa4viens\xc3\xa4 hoitamisessa. H\xc3\xa4nen toimipaikkansa oli Polemarkheion eli Epilykeion, joka sijaitsi Ateenan niin kutsutulla Arkaaisella agoralla.'